>ΨΗΦΙΣΜΑ ΤΟΥ ΣΥΜΒΟΥΛΙΟΥ

της 21ης Ιουνίου 1999

σχετικά με τη μεταρρύθμιση του τελωνειακού καθεστώτος διαμετακόμισης

(1999/C 193/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για των ίδρυση της Ευρωπαϊκής Κοινότητας,

Εκτιμώντας τα εξής:

(1) τα τελωνειακά καθεστώτα διαμετακόμισης έχουν εξελιχθεί, τόσο για τις επιχειρήσεις όσο και για τις τελωνειακές διοικήσεις, σε απαραίτητα μέσα της εμπορικής πολιτικής προκειμένου να αντιμετωπίζονται και να διευκολύνονται οι διεθνείς εμπορευματικές συναλλαγές που έχουν σημειώσει τεράστια αύξηση· ότι τούτο ισχύει επίσης για:

- το κοινοτικό καθεστώς διαμετακόμισης για τη μεταφορά εμπορευμάτων εντός της Κοινότητας βάσει του κοινοτικού τελωνειακού κώδικα(1),

- το κοινό καθεστώς διαμετακόμισης για το εμπόριο μεταξύ Κοινότητας, χώρων της ΕΖΕΣ και χωρών του Βίσεγκραντ βάσει της πολυμερούς σύμβασης ΕΚ-ΕΖΕΣ "Κοινό καθεστώς διαμετακόμισης"(2) και

- το καθεστώς διαμετακόμισης με δελτία TIR(3) για τις εμπορευματικές συναλλαγές μεταξύ των κρατών μελών της Κοινότητας και των λοιπών συμβαλλομένων μερών της σύμβασης TIR, ιδίως στην Κεντρική και Ανατολική Ευρώπη,

στα πλαίσια των οποίων μπορούν να μεταφέρονται εμπορεύματα με ελάχιστες διατυπώσεις, αναστελλομένων των δασμών και εθνικών εισφορών, είτε εντός του κοινοτικού τελωνειακού εδάφους είτε μεταξύ του εδάφους αυτού και τρίτων χωρών·

(2) η σταθερή αύξηση του όγκου των συναλλαγών μετά το άνοιγμα των συνόρων με τα κράτη της Κεντρικής και Ανατολικής Ευρώπης και τη διαδικασία παγκοσμιοποίησης, η αποκτηθείσα πείρα στην ανάπτυξη του διαμετακομιστικού εμπορίου μετά την ολοκλήρωση της εσωτερικής αγοράς και οι προοπτικές επέκτασης του κοινού καθεστώτος διαμετακόμισης σε άλλες χώρες της Κεντρικής και Ανατολικής Ευρώπης θα καταστήσουν τα καθεστώτα διαμετακόμισης ολοένα και πιο σημαντικά ακόμη και μετά τη διεύρυνση της Κοινότητας· οι τελωνειακές διοικήσεις της Κοινότητας πρέπει σήμερα να διεκπεραιώνουν έναν αριθμό διαμετακομίσεων ύψους 20 περίπου εκατομμυρίων ετησίως βάσει των συνήθων τελωνειακών εγγράφων·

(3) οι εγκληματικές οργανώσεις που δρουν σε διεθνές επίπεδο διέπραξαν απάτες κάνοντας κατάχρηση των τελωνειακών συστημάτων διαμετακόμισης, κυρίως λαθρεμπόριο εμπορευμάτων υψηλής φορολογίας (τσιγάρα, οινοπνευματώδη) καθώς και ευαίσθητων εμπορευμάτων ΚΓΠ (κρέας, σκόνη γάλακτος, ζάχαρη κ.λπ.) μέσω των οδικών μεταφορών·

(4) προς αντιμετώπιση των προβλημάτων που δημιουργούσαν οι απάτες εφαρμόστηκαν εγκαίρως μέτρα και ειδικές ρυθμίσεις, τα οποία συνέβαλαν σε σημαντική ευαισθητοποίηση των επιχειρήσεων και των τελωνειακών διοικήσεων έναντι των κινδύνων και σε ύφεση των καταχρήσεων της διαμετακόμισης·

(5) Ωστόσο, λόγω του μεγάλου αριθμού των ελλείψεων που έχουν σημειωθεί στην πρακτική εφαρμογή του καθεστώτος, είναι αναγκαίο να συνεχισθεί με επιμονή η μεταρρύθμιση της διαμετακόμισης·

(6) οι συστάσεις του Ευρωπαϊκού Κοινοβουλίου και οι προτάσεις της Επιτροπής που βασίζονται στις εν λόγω συστάσεις και περιλαμβάνονται στο σχέδιο δράσης για τη διαμετακόμιση στην Ευρώπη(4) αποτελούν τις ουσιαστικές βάσεις των απαραίτητων μέτρων για αποτελεσματικότερη εφαρμογή και έλεγχο της διαμετακόμισης·

(7) βάσει των μέχρι τώρα εμπειριών κατά την εφαρμογή του σχεδίου δράσης και λαμβανομένης υπόψη της έκθεσης προόδου της Προεδρίας για τη μεταρρύθμιση του τελωνειακού καθεστώτος διαμετακόμισης, την οποία σημείωσε το Συμβούλιο στις 21 Ιουνίου 1999, θα πρέπει να καθορισθούν λεπτομερώς οι περαιτέρω προσπάθειες που πρέπει να καταβληθούν στον νομοθετικό και λειτουργικό τομέα καθώς και κατά τη μηχανοργάνωση των καθεστώτων διαμετακόμισης, ώστε να επιτευχθεί το συντομότερο δυνατό περαιτέρω πρόοδος·

(8) η όσο το δυνατόν παράλληλη πρόοδρος της μεταρρύθμισης του κοινοτικού καθεστώτος διαμετακόμισης και του κοινού καθεστώτος διαμετακόμισης που έχει συμφωνηθεί μεταξύ Κοινότητας, χωρών της ΕΖΕΣ και χωρών του Βίσεγκραντ είναι προς το συμφέρον τόσο των συμμετεχουσών επιχειρήσεων όσο και των ενδιαφερομένων τελωνειακών διοικήσεων·

(9) η τροποποίηση των νομοθετικών διατάξεων για αυτούς τους πολύ διαφορετικούς τομείς θα πρέπει να βασισθεί σε ριζική ανάλυση της κατάστασης και των μεταβληθέντων γενικών όρων, η οποία να λαμβάνει υπόψη την πρακτική εμπειρία· σε γενικές γραμμές θα πρέπει να δοθεί πρώτη προτεραιότητα στην ποιότητα των νέων διατάξεων·

(10) τα επιχειρησιακά μέτρα που έχουν τεθεί σε εφαρμογή απαιτούν περαιτέρω συνεπείς και κοινές προσπάθειες προκειμένου να σημειωθεί πρόοδος προς τους στόχους της απόφασης αριθ. 210/97/ΕΚ(5) του Ευρωπαϊκού Κοινοβουλίου και του Συμβουλίου, της 19ης Δεκεμβρίου 1996, για τη θέσπιση κοινού προγράμματος δράσης για τα τελωνεία στην Κοινότητα ("Τελωνεία 2000") για την ενιαία λειτουργία των ευρωπαϊκών τελωνειακών διοικήσεων·

(11) είναι επίσης σκόπιμο να υπενθυμισθούν οι στόχοι που επιδιώχθηκαν με το ψήφισμα του Συμβουλίου, της 23ης Νοεμβρίου 1995, σχετικά με τη μηχανοργάνωση του καθεστώτος διαμετακόμισης στον τομέα των τελωνείων(6), προκειμένου να επιτευχθεί το συντομότερο δυνατό η μηχανοργάνωση των καθεστώτων τελωνειακής διαμετακόμισης σε όλες τις ενδιαφερόμενες χώρες,

ΥΠΟΣΤΗΡΙΖΕΙ

τα συμπεράσματα του Ευρωπαϊκού Κοινοβουλίου, σύμφωνα με τα οποία τα καθεστώτα τελωνειακής διαμετακόμισης είναι απαραίτητα για την εξασφάλιση μιας αποτελεσματικότερης δομής της οικονομίας στην Ευρώπη, και πρέπει ως εκ τούτου να ληφθεί μέριμνα ώστε αυτά να λειτουργούν αποτελεσματικά εντός ασφαλούς και ελεγχόμενου περιβάλλοντος,

ΣΗΜΕΙΩΝΕΙ

ότι, έχει σημειωθεί σημαντική πρόοδος, ιδίως στον νομοθετικό τομέα, στη μεταρρύθμιση των καθεστώτων διαμετακόμισης,

ΣΥΜΦΩΝΕΙ

- ότι, με τη μεταρρύθμιση των καθεστώτων διαμετακόμισης πρέπει να εξασφαλισθεί το μέλλον τους ως μέσων διευκόλυνσης των διασυνοριακών μεταφορών εμπορευμάτων και ταυτοχρόνως, προκειμένου να συνεχισθεί η πρόληψη και η καταπολέμηση της απάτης, ως επαρκώς ασφαλούς μεθόδου αναστολής των δασμών,

- ότι, πρέπει να συνεχισθεί η μεταρρύθμιση των καθεστώτων διαμετακόμισης, λαμβανομένων δεόντως υπόψη των απόψεων του επιχειρηματικού κόσμου, με την εφαρμογή νομοθετικών και ενιαίων επιχειρησιακών μέτρων καθώς και με την ταχεία μηχανοργάνωση σε όλες τις ενδιαφερόμενες χώρες,

- ότι, τα απαραίτητα νομοθετικά μέτρα καθώς και τα ενιαία επιχειρησιακά μέτρα για την εξασφάλιση εναρμονισμένης εφαρμογής των εκάστοτε διατάξεων από τις επιχειρήσεις και τις τελωνειακές διοικήσεις, θα λαμβάνονται ανάλογα με τον επείγοντα χαρακτήρα τους,

ΚΑΛΕΙ

- την Επιτροπή να συνεχίσει με ταχείς ρυθμούς τη μεταρρύθμιση των καθεστώτων διαμετακόμισης σε σύμπραξη με τα κράτη μέλη και με διάλογο με τους οικονομικούς κύκλους, λαμβανομένων υπόψη των ανωτέρω στόχων, και να δώσει προτεραιότητα στα μέτρα ενιαίας εφαρμογής των κανόνων σχετικά με τη διαμετακόμιση και στην έγκαιρη εισαγωγή των αναγκαίων νομοθετικών αλλαγών,

- τα κράτη μέλη να συμβάλουν ενεργά από την πλευρά τους στη μεταρρύθμιση των καθεστώτων διαμετακόμισης λαμβάνοντας δεόντως υπόψη τις απόψεις των οικονομικών κύκλων

- με τη διατήρηση της προτεραιότητας για τη μεταρρύθμιση της διαμετακόμισης,

- με τη λήψη των κατάλληλων επιχειρησιακών μέτρων για να εξασφαλισθεί η σωστή λειτουργία των καθεστώτων διαμετακόμισης,

- με τη λήψη των αναγκαίων μέτρων για να εξασφαλισθεί η ταχεία εφαρμογή της μηχανοργάνωσης των συστημάτων διαμετακόμισης,

ΚΑΛΕΙ

την Επιτροπή να διαβιβάσει το προκείμενο ψήφισμα στα συμβαλλόμενα μέρη της σύμβασης ΕΚ-ΕΖΕΣ "Κοινό καθεστώς διαμετακόμισης" και να καλέσει από την Μεικτή Επιτροπή να διατυπώσει το συντομότερο δυνατό σύσταση που να αντιστοιχεί όσο το δυνατόν περισσότερο στο ψήφισμα.

(1) Κανονισμός (ΕΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302 της 19.10.1992, σ. 1), όπως τροποποιήθηκε τελευταία από τον κανονισμό (ΕΚ) αριθ. 955/1999 (ΕΕ L 119 της 7.5.1999, σ. 1).

(2) Σύμβαση της 20ής Μαΐου 1987 για κοινό καθεστώς διαμετακόμισης (ΕΕ L 226 της 18.8.1987, σ. 2).

(3) Τελωνειακή σύμβαση για τη διεθνή μεταφορά εμπορευμάτων με δελτία TIR, της 14ης Νοεμβρίου 1975.

(4) Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο "Σχέδιο δράσης για τη διαμετακόμιση στην Ευρώπη - Μια νέα τελωνειακή πολιτική" (ΕΕ C 176 της 10.6.1997, σ. 3).

(5) ΕΕ L 33 της 4.2.1997, σ. 24.

(6) ΕΕ C 327 της 7.12.1995, σ. 2.